Morten Dahlin (V), 2023-01-19:
Jeg ved godt, det ikke var ment sådan fra hr. Pelle Dragsteds side, men det, at hr. Pelle Dragsted kalder mig komisk, tager jeg faktisk positivt ned.
For jeg havde forleden en diskussion med min hustru, der sagde: Morten, når du nu skal op og holde tale, skal du huske at være lidt sjov, du skal huske at fortælle en vittighed.
Så siger jeg: Jamen jeg kan ikke, jeg er ikke særlig god til at være sjov.
Nu kan jeg så gå hjem og fortælle min kære hustru, at det er jeg, for hr. Pelle Dragsted fandt mig komisk.
Dermed er jeg kommet et skridt videre, ikke bare i mit parforhold, men også i forhold til en karriere efter politik.
Det kunne være, jeg skulle overveje at blive komiker.
Vi synes, det er modigt at træffe den her beslutning, ikke fordi det er sjovt, ikke fordi det er populært, men fordi det er rigtigt.
Jeg vil bare sige, at de andre beslutninger gennem nyere danmarkshistorie, som er nogle af de bærende årsager til, at vi sidder med en solid økonomi i dag, har jo været beslutninger, som ikke er blevet mødt med hurraråb.
Da man lavede den økonomiske genopretning i 1980'erne, da man lavede tilbagetrækningsreformen, da man lavede efterlønsreformen, jublede folk jo ikke nede på Christiansborgs Slotsplads.
Det var der så desværre ikke.
Der var ikke engang en blå blok, der kunne blive enige om, at det største borgerlige parti skulle være forhandlingsleder, og det synes jeg egentlig var en skam.
Men i Venstre forsøger vi naturligvis altid at gøre alt, hvad vi kan, for efter valget at få gennemført den politik, som vi talte om i valgkampen.
Det har vi også gjort med det her regeringsgrundlag.
Afskaffelsen af tvangsfordelingen af gymnasieelever baseret på forældres indkomst er et eksempel.
Markante skattelettelser i både top og bund er et andet eksempel.
Ansvarlige økonomiske reformer er et tredje eksempel.
En akutpakke, der skal hjælpe vores sundhedsvæsen, er et fjerde eksempel.
En frisætning af den offentlige sektor, hvor borgeren, hvor mennesket, hvor den ansatte, hvor institutionerne bliver sat mere fri, er et femte eksempel.
Og hvis jeg får mere taletid, kan jeg godt nævne både eksempel nummer seks, syv og otte på steder, hvor vi ved at sætte os ind til bordet og være konstruktive har været med til at trække Danmark i den rigtige retning.
Og sådan et parti er jeg faktisk stolt af at være medlem af.
Jeg kan bekræfte, at regeringen står fast på forslaget om store bededag for at styrke dansk forsvar, for at øge den strukturelle beskæftigelse og for at gøre Danmark rigere.
Der har vi en bunden opgave; alt det, vi diskuterer herinde, kan jo være ligegyldigt, hvis vi ikke har midler til at sætte handling bag ordene, og hvis vi ikke skaffer hænder og hoveder, der skal udføre de ting, vi gerne vil have udført, og derfor står regeringen fast på forslaget.
Vi læser meget gerne det alternative finansieringsforslag og håber, Danmarksdemokraterne senere vil slå fast, at den del af erhvervsstøtteordningerne, der skal saneres, i hvert fald ikke er den, der giver særlig støtte til landdistrikterne.
Tak for spørgsmålet, og tillykke med pladsen i Folketinget.
Jeg kan sige til ordføreren, at det er en helt særlig plads, som ordføreren har sat sig på.
Jeg har nemlig selv haft den plads, og det kan der komme rigtig gode ting ud af.
Regeringen har ikke planer om at afskaffe andre helligdage.
Vi træffer ikke den her beslutning, fordi den er sjov, men fordi vi mener, den er rigtig.
Og så er jeg i øvrigt helt enig med ordføreren i – og det tror jeg er vigtigt vi har en forventningsafstemning om – at det her ikke bliver sidste gang, at det her Folketing bliver nødt til at træffe nogle ubehagelige og upopulære beslutninger for at skaffe finansiering til noget af det, vi gerne vil.
Hvis vi skal bruge milliarder på at styrke vores sundhedsvæsen, på at styrke vores psykiatri, på den grønne omstilling, på vores uddannelsessystem, eller hvad end vi nu har forslag til at bruge penge på, så skal der træffes nogle beslutninger, som reformerer Danmark, og som sjældent er virkelig populære i øjeblikket, men som er rigtige for at fremtidssikre og for at sikre, at der rent faktisk er midler til det, vi gerne vil prioritere.